Likumprojekts

**Grozījumi Veterinārmedicīnas likumā**

Izdarīt Veterinārmedicīnas likumā (Latvijas Republikas Saeimas un Ministru Kabineta Ziņotājs, 2001, 11. nr.; 2002, 2. nr.; 2003, 4., 6., 15. nr.; 2004, 9., 18., 23. nr.; 2006, 9. nr.; 2009, 3., 14. nr.; Latvijas Vēstnesis, 2009, 196. nr.; 2010, 99. nr.; 2011, 112. nr.; 2012, 50. nr.; 2013, 80. nr.; 2014, 199. nr.; 2015, 29. nr.) šādus grozījumus:

1. Izteikt 1. panta 4. punktu šādā redakcijā:

"4) **praktizējošs veterinārārsts** – sertificēts veterinārārsts, kas normatīvajos aktos noteiktajā kārtībā ir reģistrējies kā veterinārmedicīniskā pakalpojuma sniedzējs un nodarbojas ar veterinārmedicīnisko praksi;".

2. Papildināt 8. pantu ar 9. punktu šādā redakcijā:

"9) uzlikt par pienākumu noteiktajā termiņā novērst neatbilstības, ja pārkāptas dzīvnieku veselību, labturību, pārtikas aprites drošumu un higiēnu, kā arī blakusproduktu, kas nav paredzēti cilvēku patēriņam, apriti regulējošo normatīvo aktu prasības."

3. Papildināt 25. panta 10. punktu pēc vārda "apkarošanu" ar vārdiem "un šo slimību diagnostikas metodes".

4. Papildināt likumu ar 30.1 pantu šādā redakcijā:

"30.1 Epizootijas uzliesmojuma gadījumā valsts galvenais pārtikas un veterinārais inspektors izdod rīkojumu piemērot Latvijas teritorijā Eiropas Komisijas lēmuma prasības attiecībā uz epizootijas uzraudzības, kontroles un apkarošanas pasākumiem. Rīkojumā valsts galvenais pārtikas un veterinārais inspektors ir tiesīgs noteikt epizootijas ierobežošanas un apkarošanas pasākumus, dzīvnieku, dzīvnieku produktu, dzīvnieku izcelsmes pārtikas produktu un dzīvnieku izcelsmes blakusproduktu iegūšanas un izplatīšanas ierobežojumus, kā arī inficētās un karantīnas teritorijas administratīvās robežas. Rīkojums ir spēkā līdz dienai, kad stājas spēkā Latvijas Republikas normatīvais akts, kurā tiek pārņemtas attiecīgā Eiropas Savienības normatīvā akta prasības."

5. Izteikt 38. panta pirmās daļas 5. punktu šādā redakcijā:

"5) Amerikas peru puves apkarošanas laikā iznīcinātajām bišu saimēm."

6.  54. pantā:

izteikt pirmo daļu šādā redakcijā:

"(1) Tiesības nodarboties ar veterinārmedicīnisko praksi ir praktizējošam veterinārārstam.";

izslēgt otro, trešo, ceturto un piekto daļu;

izslēgt septītajā daļā vārdus "un veterinārmedicīniskās prakses vietas".

7.  54.3 pantā:

papildināt 2. punktu pēc vārdiem "pārbaudes programmu" ar vārdiem "kā arī organizē kvalifikācijas pārbaudes";

izteikt 3. punktu šādā redakcijā:

"3) reģistrē veterinārmedicīniskās prakses sertifikāta saņēmējus un uztur sertificēto personu reģistru;".

8. Izslēgt 56. panta 1. punktu.

9. Izteikt 59. panta 8. punkta "a" apakšpunktu šādā redakcijā:

"a) praktizējošam veterinārārstam par dzīvniekiem, kam bijis aborts, nedzīvi dzimušiem dzīvniekiem, vairāku dzīvnieku vienlaicīgu saslimšanu vai nobeigšanos un jebkuru gadījumu, kad rodas aizdomas par dzīvnieku saslimšanu ar infekcijas slimību,".

10.  61. pantā:

izteikt pirmo daļu šādā redakcijā:

"(1) Pārtikas un veterinārā dienesta valsts galvenais pārtikas un veterinārais inspektors, valsts vecākie inspektori un valsts inspektori veterinārajā un pārtikas jomā (turpmāk – Pārtikas un veterinārā dienesta amatpersona) nosaka neatbilstību novēršanas termiņu un, ja nepieciešams, aptur vai ierobežo veterinārās uzraudzības objekta vai tā struktūrvienības (turpmāk – objekts) darbību, ja ir konstatēta neatbilstība dzīvnieku veselību, labturību un blakusproduktu, kas nav paredzēti cilvēku patēriņam, apriti reglamentējošo normatīvo aktu prasībām.";

izslēgt otro un trešo daļu;

izteikt piekto daļu šādā redakcijā:

"(5) Objekta darbību aptur nekavējoties, ja dzīvnieku veselību, labturību un blakusproduktu, kas nav paredzēti cilvēku patēriņam, apriti reglamentējošo normatīvo aktu pārkāpuma dēļ produkcijā vai vidē var nonākt bīstamas vielas vai slimību izraisītāji vai pastāv draudi cilvēku vai dzīvnieku veselībai vai dzīvībai."

11. Izteikt 62. panta pirmo daļu šādā redakcijā:

"(1) Objekta īpašnieks, valdītājs vai viņa pilnvarota persona par lēmumā par objekta darbības apturēšanu norādīto normatīvo aktu prasību pārkāpumu novēršanu rakstveidā ziņo attiecīgajai Pārtikas un veterinārā dienesta teritoriālajai struktūrvienībai. Pārtikas un veterinārā dienesta amatpersona piecu darbdienu laikā pēc paziņojuma saņemšanas pārbauda, vai ir novērsti normatīvo aktu pārkāpumi."

12. Izteikt 63. panta otro teikumu šādā redakcijā:

"Pārtikas un veterinārā dienesta amatpersonas lēmuma par objekta darbības apturēšanu vai ierobežošanu apstrīdēšana vai pārsūdzēšana neaptur tā izpildi."

Zemkopības ministrs

Jānis Dūklavs